B4-1249, 1263, 1265, 1277 και 1288/95

Ψήφισμα σχετικά με την κατάσταση των αυτοχθόνων πληθυσμών στη Βραζιλία

Το Ευρωπαϊκό Κοινοβούλιο,

- υπενθυμίζοντας τα προηγούμενα ψηφίσματά του σχετικά με την ανάγκη να προστατευθούν τα ανθρώπινα δικαιώματα του αυτόχθονος πληθυσμού της Βραζιλίας,

- έχοντας υπόψη τα ψηφίσματά του της 9ης Φεβρουαρίου 1994 ((ΕΕ C 61 της 28.02.1994, σελ. 69)) και της 19ης Ιανουαρίου 1995 ((ΕΕ C 43 της 20.02.1995, σελ. 85)) σχετικά με τα διεθνή μέτρα που είναι απαραίτητα για την πραγματική προστασία των αυτοχθόνων πληθυσμών και σχετικά με τη διεθνή δεκαετία των αυτοχθόνων πληθυσμών στον κόσμο,

A. εκφράζοντας την ανησυχία του για την έκθεση του ιδρύματος Fundaηao Nacional do Indio (FUNAI) βάσει της οποίας αυτοκτόνησαν φέτος 36 Guarani στην Πολιτεία του Mato Grosso do Sul, καθώς και για τις πληροφορίες που αφορούν τις δολοφονίες Ινδιάνων

Β. έχοντας υπόψη ότι το Σύνταγμα της Βραζιλίας εκχωρεί δικαιώματα στους αυτόχθονες πληθυσμούς ειδικά, ιδίως όσον αφορά την έγγειο ιδιοκτησία,

Γ. υπενθυμίζοντας ότι οι περιοχές που ανέκαθεν κατοικούντο από αυτόχθονες λαούς ήσαν και εξακολουθούν να είναι στόχος αρπακτικών διαθέσεων λόγω του φυσικού τους πλούτου και, ότι, για τον λόγο αυτό, οι αυτόχθονες πληθυσμοί τους ήσαν και είναι θύματα επιδρομών, σφαγών, δολοφονιών, εκφοβισμού και παντός είδους βίας,

Δ. εκφράζοντας την ανησυχία του για τις πληροφορίες σύμφωνα με τις οποίες ισχυροί κύκλοι της Βραζιλίας δραστηριοποιούνται με στόχο την τροποποίηση του άρθρου 231 του Συντάγματος,

1. επιβεβαιώνει την προσήλωσή του στην προάσπιση των δικαιωμάτων του ανθρώπου και των μειονοτήτων και απευθύνει έκκληση στις αρχές της Βραζιλίας να διατηρήσουν την επανειλημμένα εκφρασμένη βούλησή τους για προστασία των αυτοχθόνων λαών;

2. ζητεί επιμόνως από την Ομοσπονδιακή Εθνοσυνέλευση να μην αλλοιώσει τα άρθρα του Συντάγματος τα οποία αφορούν τα δικαιώματα των αυτοχθόνων πληθυσμών και να λάβει μέτρα για τη βελτίωση της οικονομικής και κοινωνικής τους κατάστασης;

3. ζητεί από τις αρχές της Βραζιλίας να καταπολεμηθούν αποφασιστικά οι επιδρομές και οι βιαιότητες κατά των αυτοχθόνων πληθυσμών, οι δε ένοχοι αυτών να κριθούν με δικαιοσύνη και αμεροληψία;

4. καλεί το Συμβούλιο και την Επιτροπή να μεταφέρουν στις αρχές της Βραζιλίας την ανησυχία του σχετικά με την κατάσταση των ανθρωπίνων δικαιωμάτων των αυτοχθόνων πληθυσμών;

5. επαναλαμβάνει το αίτημά του προς το Συμβούλιο και την Επιτροπή να εκπονήσουν σχέδιο δράσης της ΕΕ για τους αυτόχθονες πληθυσμούς και ζητεί, ως πρώτο βήμα, να καταβληθεί μεγαλύτερη προσπάθεια στον τομέα της συνεργασίας;

6. υποστηρίζει το έργο των διαφόρων ΜΚΟ που δρούν επί τόπου, ειδικότερα δε στην Αμαζονία της Βραζιλίας και συγχαίρει την Επιτροπή για την υποστήριξη της προς τα προγράμματα «Ράδιο Αμαζονία» και «Sustainable Forest in the Brazilian Amazonia», και της ζητεί να συνεχίσει τα πειράματα αυτού του τύπου που απεδείχθησαν εξαιρετικά ωφέλιμα για τους πληθυσμούς της περιοχής;

7. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή, την κυβέρνηση της Βραζιλίας και την Ομοσπονδιακή Βουλή, στο Εθνικό Ίδρυμα Indio (FUNAI) καθώς και στο Συμβούλιο Σύνδεσης των Ιθαγενών Λαών της Βραζιλίας και των Οργανώσεών τους (CAPOIB).